《同顾史计陈莫诸子游天平山冒雨走至范氏山庄》
明代·李孙宸

吴苑风光旧胜游，兹游况复集名流。芒鞋未厌冲坭滑，山色翻怜入雨幽。

叠嶂芙蓉烟漠漠，长湖鸥鹭晚悠悠。篮舆欲倦还呼酒，归咏沧浪上小舟。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。